ARA: Kif tista' toħloq tbissima dan is-sajf?
Imtella' Lulju 17, 2020 - Aġġornata 17 Ta' Lulju, 2020 7:54pm Il-coronavirus kompliet tgħakkes eluf fl-artijiet tal-missjoni. Flus miġbura minn Malta fl-edizzjoni tas-sena l-oħra tal-maratona "Oħloq Tbissima" ntużaw fix-xhur li għaddew biex patrijiet tas-Soċjetà Missjunarja ta' San Pawl xtraw ikel lil nies fil-Perù, il-Pakistan, il-Filippini, il-Vjetnam u Kuba. Fi tmiem din il-ġimgħa, l-patrijiet ta' din is-soċjetà qed jagħmlu stedina lill-Maltin biex ikomplu joħolqu tbissima fuq l-uċuħ ta' dawn il-popli. "M'għandhiex xi ssajjar. F'dawn l-aħħar tliet ġimgħat titfa tliet patatiet u titfa' nofs litru ilma u dik tkun l-ikla tagħha ta' filgħodu u filgħaxija," qal l-Isqof ta' Huancané fil-Perù, Monsinjur Giovanni Cefai. Il-pandemija tal-coronavirus kienet daqqa ta' ħarta akbar għal fqar fil-Perù, fil-Pakistan, u l-Filippini fejn is-Soċjetà Misjunarja ta' San Pawl twettaq ħidma fil-missjoni. Ħafna minnhom kienu jaqilgħuha u jikluha dakinhar stess. Minħabba l-lockdown u miżuri oħra restrittivi spiċċaw litteralment b'xejn – tilfu l-ftit xogħol li kellhom u lanqas għandhom biex jixtru l-ikel. Fr Alex Busuttil jaħdem f'Arequipa, fil-Perù. Qal li dawn in-nies jinsabu f'riskju akbar li jmutu bil-ġuħ milli bil-virus. "Berta għandna żewġt itfal żgħar u kif qed taraw din hija d-dar tagħha. Illum ġibnilha hamper bl-ikel u qiegħda kuntenta ħafna li qisha barka li waqgħet mis-sema hux veru," qal il-missjunarju Fr Alex Busuttil. Fr Stephen Mifsud, li jinsab fil-Filippini rrakkonta kif malli faqqgħet il-pandemija skattat ħidma biex mill-flus li kienu nġabru mill-maratona ta' Oħloq Tbissima, jinxtara l-ikel għal madwar 100 familja. "Imbagħad spiċċajna ngħinu kull ġimgħa 450 familja u l-kappella tagħna spiċċat qisha s-suq b' ħafna ħaxix, b'ħafna bottijiet, ross xkejjer tar-ross. Peress li n-nies ma kellhomx flus u aħna ntugħhom l-ikel, it-trabi ma kellhomx biex jixorbu l-ħalib allura ħafna min-nies bdew jgħidulna fathers tistgħu tagħtuna ħalib għat-tfal allura spiċċajt imur kull ġimgħa nixtri ħalib u nappies ta' trabi," qal il-Missjunarju Fr Stephen Mifsud. Fi tmiem din il-ġimgħa sal-Ħadd – mill-5.30 p.m. sa nofsillejl se ssir l-edizzjoni ta' din is-sena tal-maratona Oħloq Tbissima, li se tkun differenti mis-soltu. It-tema ta' din is-sena hija #itmafamilja. "Niringrazjakom ħafna tal-imħabba tagħkom u li taqsmu mal-oħrajn dak li Alla pprovdilna," temm jgħid l-Isqof ta' Huancané fil-Perù, Monsinjur Giovanni Cefai.